གསེར་ཀོང་ངག་དབང་ཚུལ་ཁྲིམས་དོན་ལྡན་

རྗེ་འདི་ནི་ལྷ་སར་ཏཱ་ལའི་བླ་མ་སྐུ་ཕྲེང་བཅུ་པའི་ཡབ་གཞིས་གཡུ་ཐོག་པའི་སྲས་སུ་རབ་བྱུང་བཅུ་བཞི་པའི་མེ་འབྲུག་（༡༨༥༦）ལོར་འཁྲུངས་། མཚན་ཡེ་ཤེས་འབར་ཞེས་གསོལ་། ཆུང་ངུའི་དུས་སྐུ་གཟུགས་གཅོང་བ་དང་། དགུང་ལོ་བཅུ་ལ་ཕེབས་སྐབས་དགའ་ལྡན་ཁྲི་ཆེན་ངག་དབང་ནོར་བུ་བསྟེན་ནས་སློབ་གཉེར་མཛད་། དེ་ནས་དགའ་ལྡན་བྱང་རྩེ་གྲཱ་ཚང་ཁོངས་གསེར་ཀོང་ཁང་ཚན་དུ་ཆོས་ཞུགས་ཀྱིས་གཞུང་ཆེན་བཀའ་པོད་ལྔ་ལ་གསན་སྦྱོང་གནང་། རྗེ་གསེར་ཁང་པ་དང་། ཁྲི་ངག་དབང་ནོར་བུ་། ཡོངས་འཛིན་བློ་བཟང་བསྟན་འཛིན་། རོང་པོ་པཎྜི་ཏ་དགེ་འདུན་རྒྱ་མཚོ་། མཁས་དབང་ཀ་ས་ལྷ་རམས་པ་། བྱང་རྩེ་ཆོས་རྗེ་བསྟན་འཛིན་རབ་རྒྱས་སོགས་བླ་མ་མང་པོའི་དྲུང་ནས་མདོ་སྔགས་ཀྱི་ཟབ་ཆོས་རྣམས་གསན་། དགུང་ལོ་ཉེར་བཞི་ལ་ལྷ་རམས་པའི་དམ་བཅའ་མཛད་། ཁྲི་ཆེན་རིན་པོ་ཆེས་རྗེ་འདི་སྐུ་ཚེ་རིང་བ་དང་། སྒྲུབ་པ་ལམ་་ལྷོངས་པ་། བསྟན་འགྲོའི་དོན་རྒྱ་ཆེན་པི་འགྲུབ་པའི་དགོས་དུ་མའི་ཆེད་རིག་མ་བསྟེན་དགོས་པའི་སྐོར་ལན་མང་གསུངས་པས་མཐར་བཀའ་བཞིན་བསྒྲུབས་། སྐབས་དེར་སྐྱེ་བོ་དུ་མས་འཕྲ་སྨོད་སྣ་ཚོགས་བྱས་སྟབས་ཆོས་རྣམ་དག་ཅིག་བྱ་རྒྱུའི་ རྐྱེན་དུ་གྱུར་ཏེ་ཕྱག་རྫས་དང་། ཁྱིམ་གཞིས་སོགས་གང་ལ་མ་ཆགས་པར་དབེན་གནས་སུ་བྱ་བྲལ་ལ་གཤེགས་། ལོ་ཤས་སོང་རྗེས་གྲུབ་པའི་རྟགས་མངོན་སུམ་ཐོན་ནས་མཚན་ཆེར་གྱུར་། དགུང་ལོ་བཞི་བཅུའི་ནང་འབྲུག་ཡུལ་དང་། མོན་བཅས་པར་གདན་ཞུས་ཀྱིས་ཕེབས་ནས་བསྟན་པའི་དོན་རྒྱ་ཆེན་པོ་བསྒྲུབས་། ལྷ་སར་མདོ་སྔགས་ཆོས་མང་དུ་བསྩལ་། དགུང་ལོ་རེ་གསུམ་ཐོག་པན་ཆེན་སྐུ་ཕྲེང་དགུ་པ་བློ་བཟང་ཐུབ་བསྟན་ཆོས་ཀྱི་ཉི་མ་མཆོག་ནས་བཀྲ་ཤིས་ལྷུན་པོར་གདན་ཞུ་གནང་སྟེ་ཕར་ཚུར་ཆོས་ཆོས་བཀའ་གསན་རེས་གནང་། བཀའ་རྩོམ་ལ་མཚོན་ན་།《དཔལ་འཁོར་ལོ་སྡོམ་པ་ལྷ་དྲུག་ཅུ་རྩ་གཉིས་ཀྱི་བུམ་དྲུག་དང་དབང་བཞི་ལེན་ཚུལ་ཉེས་ལྟུང་དག་བྱེད་བདེ་ཆེན་བདུད་རྩིའི་ཆུ་རྒྱུན་》《བདེ་གསང་འཇིགས་གསུམ་གྱི་བསྙེན་ཆེན་》སོགས་ཀྱི་སྔོན་འགྲོའི་རིམ་པ་རྣམས་བླ་མཆོད་བདེ་སྟོང་དབྱེར་མེད་ཀྱི་སྟེང་ནས་གསོག་ཚུལ་དངོས་གྲུབ་ཀུན་འབྱུང་སོགས་པོད་ཆུང་གཅིག་ཙམ་མཛད་། དགུང་ལོ་རེ་གསུམ་པ་རབ་བྱུང་བཅོ་ལྔ་པའི་ས་རྟ་（༡༩༡༨）ལོར་གཞིས་ཀ་རྩེར་སྐུ་གཤེགས་།
༼དུང་དཀར་ཚིག་མཛོད་ཆེན་མོ་༽ལས་བཏུས། 
Category:དུང་དཀར་ཚིག་མཛོད་ཆེན་མོ་